Hüt hämmer beschlosse, dass mer ad Sunshine Coast wänd go zälte. Will det i dä nächhi die famos Underwater World isch, simmer det (in Mooloolaba) au no schnäll go inegügsle. Isch chli tüür gsi -  für d Fabienne chli billiger, will sie ihre Studenteuswiis logischerwiis im Portemonnaie ufbewahrt und nöd im Koffer!!! - s hät sich aber glich glohnt, wills det es riesigs Aquarium hät mit eme Plexiglastunnel (mit Förderband) zmitzt dur d Fisch dure.  Isch scho no verruckt, wänn eim plötzli Haie und Roche über em Chopf dure flizet.Ussertdem händs näbet Otter und Seehünd au e riese mega Krabbe, wo eigentli Hunderti vo Meter unter em Meer läbt. Die wird - glaubs - so um die 16kg schwär! Dä  Seedrache womer gfötelet händ, isch s härzigscht gsi womer det gseh händ, aber dur die rundä dicke Schiibe werdet d Fotene leider nöd so guet. Müend oi halt mit eme chli verschwummene Seedrache zfriede gäh (vilicht häts dä René au eifach nöd so im Griff mit sinere geile Digitalkamera).